Agrar sektorni zamonaviy qishloq xoʻjaligi texnikalari bilan taʼminlashni ragʻbatlantirishning qoʻshimcha chora-tadbirlari toʻgʻrisida
(resolution, 2024-10-15)

Qishloq xoʻjaligi mahsulotlarini yetishtirishda zarur agrotexnik tadbirlarni oʻz vaqtida va sifatli amalga oshirish, agrar sektorda qishloq xoʻjaligi texnikasiga boʻlgan talabni qondirish, qishloq xoʻjaligi korxonalarini maʼnan va jismonan eskirgan texnikalar oʻrniga zamonaviy va resurstejamkor texnikalar bilan taʼminlashni ragʻbatlantirish tizimini takomillashtirish maqsadida: 1. Oʻzbekiston Respublikasida ishlab chiqarilgan qishloq xoʻjaligi texnikalari xaridini davlat tomonidan qoʻllab-quvvatlashning quyidagi yagona tartibi 2023-yil 1-apreldan boshlab joriy qilinsin: Oʻzbekiston Respublikasi Prezidentining 2021-yil 11-noyabrdagi “Chirchiq shahrida qishloq xoʻjaligi mashinasozlik klasterini tashkil qilish chora-tadbirlari toʻgʻrisida”gi PQ-7-son qarorida nazarda tutilgan subsidiyalar barcha mahalliy qishloq xoʻjaligi texnikasi ishlab chiqaruvchi korxonalarga tatbiq etiladi; qishloq xoʻjaligi korxonalari va tadbirkorlik subyektlari tomonidan oʻrnatilgan tartibda shakllantiriladigan roʻyxat boʻyicha xorijdan olib kelinadigan ishlab chiqarilganiga 3 yildan oshmagan barcha turdagi qishloq xoʻjaligi texnikalari va agregatlari hamda ularning butlovchi buyumlari va ehtiyot qismlari, istisno tariqasida, 2025-yil 1-yanvarga qadar bojxona toʻlovlaridan (qoʻshilgan qiymat soligʻi va bojxona rasmiylashtiruvi yigʻimlaridan tashqari) va utilizatsiya yigʻimidan ozod qilinadi hamda tadbirkorlik subyektlariga erkin muomalaga chiqarish (import) bojxona rejimiga joylashtirilgan sanadan boshlab qoʻshilgan qiymat soligʻini 120 kungacha boʻlgan muddatga kechiktirib toʻlashga ruxsat beriladi; xalqaro moliya institutlari tomonidan lizing kompaniyalariga ajratilgan mablagʻlar doirasida oʻzini oʻzi band qilgan shaxslar va yakka tartibdagi tadbirkorlarga qishloq xoʻjaligi texnikasi va agregatlarini lizingga berishga ruxsat etiladi; 2. 2023-2024-yillarda qishloq xoʻjaligi texnikasi xaridini moliyalashtirish uchun jami 2,6 trln soʻm yoʻnaltirilsin, shundan: Oʻzbekiston Respublikasi Prezidentining 2022-yil 28-iyuldagi PQ-335-son qaroriga asosan Iqtisodiyot va moliya vazirligi tomonidan qishloq xoʻjaligi texnikalarini xarid qilish uchun tijorat banklariga joylashtirilgan 100 mln AQSH dollaridan 2022-yilda oʻzlashtirilmasdan qolgan 670 mlrd soʻm (59 mln AQSH dollari) miqdoridagi mablagʻ texnika xaridi uchun 10 foiz stavkada 10 yilga kredit ajratish uchun; 800 mlrd soʻm (70 mln AQSH dollari) — xalqaro moliya institutlari mablagʻlari hisobidan qishloq xoʻjaligi texnikalarini xarid qilish uchun lizing tashkilotlariga joylashtirish hisobiga; 1,1 trln soʻm (100 mln AQSH dollari) — xalqaro moliya institutlari mablagʻlari hisobidan qishloq xoʻjaligi texnikalarini xarid qilish uchun tijorat banklariga joylashtirish hisobiga. Bunda xizmat koʻrsatadigan tijorat banklari tomonidan lizing tashkilotlariga kredit ajratilishida garov taʼminoti sifatida lizingga beriladigan texnikalar va sugʻurta polisi qabul qilinishi mumkin; xalqaro moliya institutlaridan jalb qilingan mablagʻlar hisobidan xaridorlarga qishloq xoʻjaligi texnikalari lizing marjasi yillik 3 foizdan oshmagan stavkada 10 yilgacha boʻlgan muddatga Qishloq xoʻjaligi vazirligi buyurtmasi asosida lizingga beriladi. 3. Tijorat banklariga lizing kompaniyalariga qishloq xoʻjaligi texnikalarini yetkazib berish uchun qarz mablagʻlarini garov taʼminoti sifatida sotib olinadigan qishloq xoʻjaligi texnikasini, kreditning butun davri uchun qarz mablagʻlarini qaytarmaslik xatarlaridan 100 foiz garov sifatida sugʻurta polisini yoki uchinchi shaxslarning kafilligini qabul qilish orqali ajratish tavsiya etilsin. Markaziy bank Iqtisodiyot va moliya vazirligi bilan birgalikda oʻn kun muddatda tijorat banklari tomonidan garov taʼminoti sifatida qabul qilinadigan sugʻurta kompaniyalari tomonidan taqdim etiladigan qarz mablagʻlarini qaytarmaslik xatarlaridan sugʻurta polisi (shartnomasi)ning namunaviy shaklini ishlab chiqib, amaliyotga joriy etsin. Iqtisodiyot va moliya vazirligi ikki oy muddatda sugʻurta bozorini takomillashtirish, xavf-xatarlarni toʻgʻri baholash, ayniqsa, budjet mablagʻlari hisobidan moliyalashtirish uchun resurslar hisobiga kreditlarga nisbatan sugʻurta operatsiyalari ustidan prudensial nazoratni kuchaytirish boʻyicha taklif kiritsin. 4. Qishloq xoʻjaligi vazirligi hamda Investitsiyalar, sanoat va savdo vazirligi har yili 1-oktabrga qadar mahalliy va jahonning yetakchi ishlab chiqaruvchilarini jalb qilgan holda keyingi yil uchun qishloq xoʻjaligi texnikalarini yetkazib berishning maqsadli parametrlarini ishlab chiqib, Iqtisodiyot va moliya vazirligiga taqdim etilishini taʼminlasin. Iqtisodiyot va moliya vazirligi har yili taqdim etiladigan qishloq xoʻjaligi texnikalarini yetkazib berishning maqsadli parametrlari va yetkazib beriladigan qishloq xoʻjaligi texnikalari turlaridan kelib chiqib, qishloq xoʻjaligi texnikasini lizing shartlarida yetkazib berishning moliyalashtirish manbalarini ularni ajratish davrlari kesimida shakllantirsin hamda Jamgʻarmadan mablagʻlar ajratilishini taʼminlasin. 5. Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlari ilovaga muvofiq 2023-yil 1-apreldan oʻz kuchini yoʻqotgan deb hisoblansin. 6. Qishloq xoʻjaligi vazirligi manfaatdor vazirlik va idoralar bilan birgalikda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 7. Mazkur qarorning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Qoʻchqorov, iqtisodiyot va moliya vaziri Sh.D. Kudbiyev va qishloq xoʻjaligi vaziri A.B. Voitov belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. 1. Oʻzbekiston Respublikasi Prezidentining 2018-yil 10-maydagi “Qishloq xoʻjaligini oʻz vaqtida qishloq xoʻjaligi texnikasi bilan taʼminlash mexanizmlarini yanada takomillashtirish chora-tadbirlari toʻgʻrisida”gi PQ-3712-son qarori. 2. Oʻzbekiston Respublikasi Prezidentining 2019-yil 4-apreldagi “Agrar sektorni qishloq xoʻjaligi texnikalari bilan oʻz vaqtida taʼminlashga oid qoʻshimcha chora-tadbirlar toʻgʻrisida”gi PQ-4268-son qarori. 3. Oʻzbekiston Respublikasi Prezidentining 2019-yil 31-iyuldagi “Qishloq xoʻjaligi mashinasozligini jadal rivojlantirish, agrar sektorni qishloq xoʻjaligi texnikalari bilan taʼminlashni davlat tomonidan qoʻllab-quvvatlashga oid chora-tadbirlar toʻgʻrisida”gi PQ-4410-son qarorining 6-bandi. 4. Vazirlar Mahkamasining 2021-yil 2-noyabrdagi “2021-yil paxta hosilini yigʻib-terib olish ishlarini moliyalashtirishga doir qoʻshimcha chora-tadbirlar toʻgʻrisida”gi 666-son qarorining 4-bandi uchinchi xatboshisi.